open-index/open-wikipedia-markdown huggingface dataset:
خورشید قمر لاشاری

اصل ناں       خورشید احمد

تخلص           قمرؔ

جٖمنْ            1955ء 

تعلیم            مڈل

پیشہ           زمیندارہ

جاہ پتہ          چکنمبر115این بی بنگلہ کھتڑی چولستان

شعری مجموعہ ’’روہی ریت سمندر‘‘ دے خالق خورشید قمر لاشاری دا تعلق روہی (چولستان ) نال ہے، آپ روہی دی ککّی ریت تے بٖہہ کے محبوب دی جدائی وچ درد بھریئے شعر لکھدن ۔ غزلدا نمونہ ملاحظہ تھیوے۔

### (1)غزل
فقط ایں کلہیپے دا غم کھادی ویندے

ڈٖیہاں راتیں ہجرِصنم کھادی ویندے

کہیں آ کے آکھئے جو غیراں چہ بٖہہ تے

میڈٖے نہ ملنْ دی قسم کھادی ویندے

میں قاصد جو بھیجٖے تاں بے رُخ الانْے

اوندی بے رُخی دا زخم کھادی ویندے

محبت دی منزل اڑانگے سفر ہن

تے سوچیں دا مُشکی پدم کھادی ویندے

ہے اُجٖڑی نظردی قمرؔ دل دی روہی

اوندے بٖاجھوں اوندا الم کھادی ویندے
خادم حسین رازی

اصل ناں       خادم حسین

تخلص          رازیؔ

جٖمنْ            1956ء 

تعلیم            پرائمری

پیشہ            محنت مزدوری 

جاہ پتہ          فرید آباد خان پور نورنگا ضلع بہاولپور

خان پور نو رنگا ہووے تے بھانویں نور پور نو رنگا ایہ علاقہ شعرو ادب دے حوالے نال بٖہوں زر خیز  ہے،جئیں دلنور نور پوری ، ممتاز احمد زاہد ، تے خادم حسین مخفی جھئیں نامور شاعر پیدا کیتے۔اتھاؤں دی پیدا وار ہک اہم ناں خادم حسین رازی دا وی ہے۔جنہاں دے کئی شعری مجموعے وی چھپ چکے ہن ۔آپ دے ڈٖوجھے مجموعے ’’ تِل پھُل ‘‘ اچوں آپ دا غزلیہ کلام حاضر ہے۔

### غزل
بے شک جانی پیار نہ کر توں

نال میڈٖے اقرار نہ کر توں

کوڈٖی دے مُل ویچ ڈٖے بھانویں

شو میڈٖا بازار نہ کر توں

دل دے بدلے دل میں ڈٖینداں

سودا نقد ادھار نہ کر توں

اپنْے ول وی اپنْے ہوندن

غیراں تے عتبار نہ کر توں

رازیؔ میں ہاں جیجھاں کیجھاں 

گٖل چا لا انکار نہ کر توں

٭٭٭
اقبال میاݨہ

اصل ناں       محمد اقبال

قلمی ناں        اقبالؔ میاݨہ

ڄمݨ            1956ء 

تعلیم            مڈل

پیشہ            کاشت کاری

فون نمبر         0303 9213148

          جاہ پتہ          قصبہ دُلّے والا ضلع بھکر

دُلیّ والا ضلع بھکر نے کئی سرائیکی شعراء پیدا کیتے ، جنہاں اچوں سونا خان بے وس دلے والا دی پہچان بݨیے ،تے ملک گیر شہرت حاصل کیتی ۔ایویں دلے والا دے واسی ہک خوبصورت لبٖ و لہجے دے شاعر اقبالؔ میانہ وی ہِن جیڑھے ݙوجھیاں صنفاں دے نال نال غزل وی خوبصورت لکھدن ۔ نمونہ کلام پیشِ خدمت ہے۔

### غزل
جڳارے رات ساری دے نواں ہک روڳ لا ویندن

عجب جھئیں کجھ خیال آندن ولا یاداں ݙیوا ویندن

اساں جذبے جوانی دے کتھئیں تاں چھوڑ آئے ہیں 

زبان ہُݨ ساتھ نئیں ݙیندی قدم وی لڑ کھڑا ویندن

جگر دے زخم سیوݨ تھوں فراغت وی نسے ملدی

جیڑھے زخماں نوں سیندا ہاں اُدھڑ اوہے ولا ویندن

کوئی ݙکھ ہے حیاتی دا نہ ہک لحظہ اَرام آندے

نہ ساہی درد ݙیندے ہن ، نہ ساہواں نوں مُکا ویندن

اساں اقبال ہُݨ سمجھے جو سچے خواب نئیں ہوندے

جیڑھے جتنے قریب ہوندن اوہے تھی بے وفا ویندن

### غزل
میں کیا آہداں تھیندا ہے کیا آہدیں آہدیں

سزا مل ڳئی ہے جزاآہدیں آہدیں

کہانی وفا دی مکمل کتھائیں نئیں

اتھاں لوک مر ڳئے وفا آہدیں آہدیں

جہڑا کل ݙسیندا ہا مئے ناروا ہے

اُسے اڄ ہے پیتی روا آہدیں آہدیں

میں عتبار کر کے زہر پی ڳیا ہاں

طبیباں پلئی ہے دواآہدیں آہدیں

مریضِ محبت اتھائیں آ کے مر ڳئے

پیالے کوں ہونٹھاں تے لا آہدیں آہدیں

میں اقبال سجدے تاں کئی وار کیتن

مگر بھُل ڳیا ہاں دعاء آہدیں آہدیں
منظور بھُٹہ

اصل ناں       منظور حسین

قلمی ناں        منظور ؔبھٹہ

جٖمنْ            1956ء 

تعلیم            میٹرک پی۔ٹی ۔سی

پیشہ            ریٹائر مدرس

فون نمبر         0306 8769020

 جاہ پتہ          وستی شاہ نواز تحصیل و ضلع لیہ

منظور بھُٹہ دا شمار ضلع لیہ دے سینئر شعراء وچ تھیندے ۔آپ شاعری دے نال نال نثر وی لکھدن۔ سرائیکی شاعری دیاں تمام مروجہ اصناف تے طبع آزمائی کر چکے ہن ۔ ’’میڈٖی کمت‘‘ تے ’’منزل بدلو‘‘ آپدیاں منظوم کتاباں ہن۔تے ایویں ’’معزز کون‘‘ آپ دی نثری کتاب ہے۔جڈٖاں جو مضامین ایں کنوں علاوہ ہن۔جتھوں تک آپ دی غزل دا تعلق ہے تاں خوبصورت غزل لکھدن۔۔نمونہ کلام پیشِ خدمت ہے۔

(1)غزل

ڈٖکھ تے غم ہمراز بنْیئے ہن ، خوشیاں آونْ چھوڑ ڈٖتا ہے

اکھیں صبر دیاں عادی تھی گٖئین نیر وہاونْ چھوڑ ڈٖتا ہے

انساناں دے ڈٖیکھ رویئے کندھاں کوں ہمراز بنْا ئے سے

کندھاں وی نئیں راز لکایا انت الاونْ چھوڑ ڈٖتا ہے

فصل کُما گٖئی تِڈٖے بھوکن ، پکھی راگٖ فراق دے گٖاون

ایویں لگٖدے ادھوانْے وچ ساکوں ساونْ چھوڑ ڈٖتا ہے

سر کجٖے تاں تن ننگا ہے ، تن کجٖے تاں سر ننگا ہے

حوّا جٖائی آخر سر تے بوچھنْ پاونْ چھوڑ ڈٖتا ہے

جئیں ڈٖینہ کولوں ہتھاں دیوچ آگٖئین یار کلاشنکوفاں

اوں ڈٖینہ کولوں طالب علماں بستے چاونْ چھوڑ ڈٖتا ہے

جے کہیں کوں میں حال سُنْینداں مار ٹھکارے او کھلدا ہے

ہُنْ بھٹہؔ احساس تھیا ہے حال سناونْ چھوڑ ڈٖتا ہے
ڈاکٹر سجاد ظفر کلیم

اصل ناں       ڈاکٹر سجاد ظفر

تخلص         کلیمؔ

ڄمݨ           1956ء 

تعلیم            ایف ۔اے

پیشہ            حکمت

فون نمبر         0347 0715932

جاہ پتہ          دلے والا تحصیل دریا خان ضلع بھکر

### غزل
انڄ نہ جلدی ونڄا جوانی کوں

کون ݙیسی ولا جوانی کوں

اَے بُٖڈھیپا حسان کر میں تے

ہکو لحظہ سݙا جوانی کوں

بندے مارݨ گناہ ہوندا ہے

کہیں ݙیہاڑے ݙسا جوانی کوں

تیکوں جئیں جئیں نجھا تے ݙٹھا ہے

لوک ݙیندن دعاء جوانی کوں

اے تاں بھولی ہے راہ بھُل ویسی

شعر میݙے سُݨا جوانی کوں

ہتھوں اپݨے کلیم ضائع کیتئی

ودا گٖولیں شنا جوانی کوں
راکب لاشاری

اصل ناں       احد بخش

قلمی ناں        راکبؔ لاشاری

جٖمنْ            1957ء 

تعلیم            مڈل

پیشہ            زمیندارہ

فون نمبر         0346 4634228

جاہ پتہ          مسلم آبادی وہوا تحصیل تونسہ شریف

شعری مجموعہ ’’سنْاوت‘‘ دے خالق احد بخش راکب خوبصورت لبٖ و لہجے دے شاعر ، خوبصورت انسان ،ملنْ سار تے یاریں دا یار بٖیلی ہے۔شاعری دے حوالے نال آپ دے خیالات دی پرواز بلند تے مشاہدہ بٖہوں تیز ہے۔ہک مشہور لوک کہاوت ہے جو’’میاں چڑھدے سورج کوں ہر کئی سلام کریندے‘‘ایں اکھانْ دے تناظر اچ راکب نے کیا خوبصورت شعر لکھیئے جو

؎ہر کوئی سجھ نال سنگتاں جوڑ کے ٹُر دے اتھاں

کوئی نہیں تھیندا کہیں دا آشنا دیگر دے بعد

بہر حال شعری مجموعہ ’’سُنْاوت‘‘ اچوں راکب دیاں ڈٖو عدد غزلاں حاضر ہن ملاحظہ فرماؤ!

### (1)غزل
اجٖ نہیں تاں کل ایہو شہر اچ فسانہ تھیونْے

انت میڈٖے جسم وی اوندا نشانہ تھیونْے

زندگی لانویں دا جوڑا نئیں جو گھر سانبھی رکھوں

زندگی کوں کہیں نہ کہیں راہ تے روانہ تھیونْے

میں تاں شیشہ ہاں اوندے چہرے کوں ول ول ڈٖیکھساں

اوہ تاں پتھر ہے اوکوں آخر بیگانہ تھیونْے

میں غریب ایویں سرِ محشر ہکّلا رہ ویساں

اوہ شہنشاہ ہے اوندے پاسو زمانہ تھیونْے

میں تاں راکبؔ روز ہٹکیندا ہمی کہیں دا نہ تھی

دل ہے دیوانہ دیوانے کوں ویرانہ تھیونْے

### (2)غزل
کل نئیں جو ہُنْیں کون ہوا نال گزر گٖئے

خوشبو ہے کوئی شخص حنا نال گزر گٖئے

لنگھنْا ہا جیڑھے وقت کوں اکھریں دے الا نال

او وقت وی ڈٖاڈھے دی رضا نال گزر گٖئے

ٹکنْاں ہا جیڑھا جھوک تے چاندی دے بدن نال

او شخص وی سرمائی ردا نال گزر گٖئے

کل نئیں جو کیڑھا کھوہ امر تھیندا ہے یارو

ہک ٹولا بھراویں دا بھرا نال گزر گٖئے

اے وقت وی راکبؔ دا چنگٖے وقت دے وانگوں

تُسّاں جھئیں سجٖنْیں دی دعاء نال گزر گٖئے

؎کاش راکب دا کئی ہم خیال ہووے ہا

اجٖ علیحدہ نہ ہوندا زمانے کنوں

٭٭٭
اقبال ارشد

اصل ناں       محمد اقبال

تخلص           ارشدؔ

جٖمنْ            1957ء 

تعلیم            مڈل

پیشہ          ٹیلرنگ

جاہ پتہ          خیرپور ٹامیوالی ضلع بہاولپور

### (غزلیہ اشعار)
؎میڈٖا سوہنْاں سانول میکوں مُکھ ڈٖکھا چا

میں لکھنْی ہے تئیں تے غزل ہولے ہولے

وڈٖا بے وفا ہے تیڈٖا یار ارشدؔ

تیکوں چھوڑ ویسی اے ول ہولے ہولے

؎ایویں لگٖدے نفرتاں دے جا بجا کھُل گٖن سکول

کئی محبت دا سبق ساکوں پڑھاوے آن تے

ہُنْ تاں ارشدؔ ایجھاں ول اقبالؔ پیدا تھی ونجٖے

جیڑھا سُتّے ہوئے ضمیراں کوں جگٖاوے آن تے
ساجدؔ قدوس

اصل ناں       عبدالقدوس

تخلص          ساجدؔ

ڄمݨ            1958ء 

تعلیم            ایف ۔ اے

پیشہ            حکمت

فون نمبر         0308 7718730

جاہ پتہ          محلہ عید گاہ لیہ

ادبی تنظیم ’’ تھل دامان سرائیکی سنگت‘‘ لیہ دے جنرل سیکرٹری حکیم عبدالقدوس ساجدؔ شاعر ابنِ شاعر ہن۔آپ دے والد عبداللہ نذر وی چار زباناں (سرائیکی ،اردو ، پشتو تے فارسی)دے شاعر ہن۔جݙاں جو حکیم ساجد قدوس وی سرائیکی دے مہاندرے شاعر ہن۔تے سرائیکی زبان و ادب دے فروغ واسطے آپ دیاں ڈھیر خدمات ہن۔آپ’’سرائیکی ادبی سنگت بلوچستان ‘‘ کوئٹہ دے بانی ، لیہ ادبی سوسائٹی ‘‘ لیہ دے سر پرستِ اعلٰی تے ٻیاں کئی ادبی تنظیماں نال منسلک ہن۔تے آپ اپݨیاں ادبی خدمات دے اعتراف اچ کئی ایوارڈز وی حاصل کر چکے ہن۔جتھوں تک آپ دی غزل دا تعلق ہے تاں خوبصورت غزل لکھدن۔نمونہ کلام حاضر ہے۔

### غزل
اُتھاں ایوان وچ ہر ہک خدا دا رقص جاری ہے

اِتھاں گنگدام وستی وچ بلا دا رقص جاری ہے

فرائض منقسم تھی ڳئے اساݙے درمیاں ایویں

اِتھاں جھمر وفا دی اُتھ جفا دا رقص جاری ہے

جنہاں سجدہ میکوں کرݨے انہاں کوں ویر سُجھدا پئے

میں کھوہ اچ ، کھوہ دے ٻاہر ہر بھرا دا رقص جاری ہے

کہیں در تے خوشی دے جھڑ کݙؤ ماتم دی کئو آوے

حیاتی دا سفر جاری ، قضا دا رقص جاری ہے

کݙہیں ساجدؔ او سُݨ گھنسی میݙی قربت دا رب ایکوں

اڄاں کجھ دیر لڳݨی ہے دعاء دا رقص جاری ہے
قمرقتال پوری

اصل ناں       غلام عباس

قلمی ناں       قمر قتال پوری

جٖمنْ            1960ء 

تعلیم            ایف ۔اے

پیشہ            ملازمت(لوکل گورنمنٹ)

فون نمبر         0345 7470650

جاہ پتہ          قتال پور تحصیل کبیر والاضلع خانیوال

شعری مجموعہ ’’چھالے ‘‘ دے خالق قمر قتال پوری دے حوالے نال منظور حسین سوختہ (مرحوم) لکھدن جو ’’قمر قتال پوری دیاں اپنْیاں وی کجھ مجبوریاں ہوسن ، پر آلے دوالے واسی وسیب دے مجبور تے غریب لوکاں دیاں مجبوریاں تے محرومیاں دا انہاں کوں ڈھیر فکر رہندا ہے ۔تے انہاں دی ہر دور اچ کیتی ونجٖنْ آلی حق تلفی دے ازالے تے انہاندے جائز حقوق منگنْ دی بے وقوفی اچ اوہ ساریاں حداں پار کر ویندے ‘‘ بہر حال قمرؔ قتال پوری جھنگوی لہجے دے شاعر ہن ، بنیادی طور تے اوہ ڈٖوہڑے تے گیت دے شاعر ہن ۔مگر غزل وی بٖہوں سوہنْی لکھدن۔نمونہ کلام۔

### (1)غزل
کدی ضد نئیں کیتی ، توں ہک کام کر چا

ساڈٖے کولوں بٖہہ کے تے اجٖ شام کر چا

میں آہداں میری زندگی ہیّا تیری

تے توں وی تاں محسن مرے نام کر چا

تیتھوں ہور ترکہ میں اصلوں نئیں منگدا

فقظ ہکے بٖوسے دا انعام کر چا

رہی ہکا خواہش عمر بھر سکیندی

مری بٖانہہ تے اجٖ راتیں آرام کر چا

دونویں اگٖ ہجر دی قمر کیوں سکائیں

جیڑھی ہیّا ذہن اچ سرِ عام کر چا

٭٭٭
صفدر علی صفدر

اصل ناں       صفدر علی

قلمی ناں       صفدر علی صفدرؔ

جٖمنْ           1960ء

تعلیم           میٹرک

پیشہ            زمیندارہ

فون نمبر        0345 9833258

جاہ پتہ         تحصیل پروآ ضلع ڈیرہ اسماعیل خان

### (1)غزل
دلڑی تیکوں ہٹکیا ہامی کہیں جاہ نہ پھس اوکھی تھیسیں

پندھ پیار دے اوکھے ہوندن چلسی نہ وس اوکھی تھیسیں

کچّے گھڑے تے رات کوں دریا وی ٹھلنْاں پئے ویندے

ویلا ہیوی ہُنْ سوچ گھن ہوسیں بے وس اوکھی تھیسیں

دلبر سجٖنْ دی گٖول وچ ٹُرنْاں پوندے ادھرات کوں

پیراں تے چھالے تھی ویندن ، ہوندی نی بٖس اوکھی تھیسیں

تھی در بدر رُلنْاں پوندے ، گھر بٖار سب بھُلنْاں پوندے

دلبر نظر آندا نہیں رہندی نی چس اوکھی تھیسیں

صفدرؔ تیکوں ہٹکیا ہامی کلھے نہ ونجٖ اوکھے سفر

راہیں ہُسّڑ کے مر ویسیں کھا ویسی تس اوکھی تھیسیں

٭٭٭
عبدالکریم ناشاد

اصل ناں       عبدالکریم 

قلمی ناں       عبدالکریم ناشادؔ

جٖمنْ            1962ء 

تعلیم            پرائمری

پیشہ            زمیندارہ

فون نمبر         0334 8711616

  جاہ پتہ         موضع تل شمالی داجٖل تحصیل جٖام پور ضلع راجن پور

عبدالکریم ناشادؔ دا تعلق احمدانْی خاندان نال ہے، اوہ 1962ء کوں حاجی شملہ خان احمدانی دے گھر پیدا تھئے۔بنیادی تعلیم صرف پرائمری ہے، عملی زندگی دا آغاز زمیندارہ تے شعر و شاعری کنوں کیتا۔شاعری دے حوالے نال سید عنصر شاہ بخاری کوں اپنْاں استاد تسلیم کریندن۔شاعری دے نال نال اوہ گلوکاری وی کریندن۔ خصوصََا صوفیانہ کلام قوالی دے انگ اچ گٖاندن۔جتھوں تک آپ دی شاعری دا تعلق ہے تاں آپ خوبصورت شاعری کریندن۔ آپ دے کئی شعری مجموعے وی چھپ چکے ہن ۔نمونہ کلام پیشِ خدمت ہے۔

### غزل
میڈٖے مولا محبت وچ نکھیڑے نہ بنْاویں ہا

لکھی ہاوی وفا جیکر تاں جھیڑے نہ بنْاویں ہا

میڈٖی توبہ میڈٖی زاری میں ودھ کے بٖول کیوں بٖولاں

شہنشاہی جے ہئی پل دی تاں دھیڑے نہ بنْاویں ہا

میڈٖی مظلوم دل کولوں نہ پچھ کیویں گزردی ہے

جدائیاں پا کرائیں ول گھر تاں نیڑے نہ بنْاویں ہا

ازل توں گھن کے اجٖ تونْیں طلب دی تانگھ تئی رہ گٖئی

سفر ساڈٖی جے ہَن قسمت تھکیڑے نہ بنْاویں ہا

میں ہاں ناشادؔ دھانہیں وچ میکوں کافر نہ لکھ چھوڑیں

اَڑا اکھیاں دے پکھیاں کوں بکھیڑے نہ بنْاویں ہا

### غزل
سا ری سا ری رات تیڈٖے خواب ڈٖہدا رہ وینداں

توں تاں ہردم رُسدا رہندیں ، میں منیندا رہ وینداں

دل دی دنیا نال تیڈٖے ہئی خوشی شبرات دی

غیر بھاہیں لا چھوڑیندن ترلے پیندا رہ وینداں

بٖاجھ تیڈٖے کون ہے میڈٖا سجٖنْ سوچا نوہی 

پیرے چم چم کئی دفعہ میں روح رہیندا رہ وینداں

چھوٹی چھوٹی گٖالھ تے اتناں رسیماں ٹھیک نئیں

ہُنْ تاں نہ ونجٖ ڈھول ماہی قسماں ڈٖیندا رہ وینداں

کیا خبر ناشادؔ ماہی کیندی من کے ٹُر گٖیا

میں کولوں کیا تھئی خطا ہے نت سوچیندا رہ وینداں

٭٭٭
مختار کرم پوری

اصل ناں       مہر مختار احمد

قلمی ناں       مختار کرمپوری

ڄمݨ            1962ء 

تعلیم            میٹرک

پیشہ            ریٹائر پولیس ملازم

فون نمبر         0300 5828118

 جاہ پتہ         چاہ بُٖڈھے والا ڈاکخانہ کرمپور تحصیل و ضلع وہاڑی

مختارؔ کرم پوری ضلع وہاڑی دے نامور بزرگ شاعر ہن چونکہ آپ محکمہ پولیس دے ریٹائر ملازم ہن ، آپ دے بقول پولیس سروس وچ تاں انہاں کوں کوئی کتاب چھپواوݨ دی فرصت ای نہیں ملی ۔ لیکن ایندے باوجود جو آپ دی کوئی کتاب منظرِ عام تے نہیں اَئی پر مختار کرمپوری دا ناں پورے سرائیکی وسیب دے ادبی حلقیں وچ ڄاتا سنڄاتا ویندے۔در حقیقت شاعر دی پہچاݨ اوندا کلام ہوندے ۔ماشاء اللہ مختار کرم پوری دا کلام ٻہوں خوبصورت تے جاندار ہے ۔نمونہ کلام پڑھ کے انصاف خود کریسو!

### غزل
وفا دار اڄ بے وفا تھی ڳیا ہے

جگر میݙا زخمی ولا تھی ڳیا ہے

میں اُڄڑی جوانی دا کیا حال ݙیواں

میݙے نال یارو دغا تھی ڳیا ہے

میݙے ناز نخرے تے سبھے اداواں

او لُٹ پُٹ تے ظالم جدا تھی ڳیا ہے

جنہاں کوں او ݙہدا ہا نفرت دیاں نظراں

انہاں دا او اڄ دلربا تھی ڳیا ہے

اوندے سارے وعدے تاں مطلب تئیں ہن

ہتھیں میکوں مختار برباد کر کے 

میݙا دل ہا کملا فدا تھی ڳیا ہے

ولا میں توں پُچھدے جو کیا تھی ڳیا ہے
گلزار احمد گلزار

اصل ناں       گلزار احمد

قلمی ناں       گلزار احمد گلزارؔ

ڄمݨ            1962ء 

تعلیم            پرائمری

پیشہ            تجارت

فون نمبر         0345 7131749

          جاہ پتہ         وستی آڑہ جعفر تحصیل کوٹ چھٹہ (ڈی جی خان)

گلزار احمداݨی سچے تے کھرے جذبے دا حق گو شاعر ہے، سرائیکی شاعری دیاں تقریبََا ساریاں صنفاں لکھدے۔گلزار ہک درویش صفت انسان ہے ،اوندی شاعری وچ تصوّف دیاں جھلکیاں صاف نظر آندین۔گلزار احمد گلزار فی الحال ڈٖو شعری کتاباں ’’ڳول‘‘ تے ’’ ساقی سوائی ڈٖے‘‘ دے خالق ہن۔ آپ دے حوالے نال معروف شاعر و ادیب فرید ساجد لغاری لکھدن جو ’’گلزار سئیں دی رسمی تعلیم معمولی اَتے مطالعہ غیر معمولی ہے۔‘‘بہر حال گلزار دا غزلیہ کلام حاضرِخدمت ہے۔

### غزل
پار دا یار ے پار نہ بھُلّے

پار تاں پیارے پار نہ بھُلّے

میت محبت دل دی راحت

چین قرارے پار نہ بھُلّے

نال ملاح دے سنگتاں ساڈٖیاں

بٖیڑاپارے پار نہ بھُلّے

ہُݨ تاں چرچا پیت ساڈٖی دا

پار اُروارے پار نہ بھُلّے

پار دا رانجھا ہیر دے روح دا

ہار سنگگارے پار نہ بھُلّے

دل دریا وچ پیت دا پاݨی

تار و تارے پار نہ بھُلّے

سبھ ڳالھیں گلزار منیداں

آکھ اقرارے پار نہ بھُلّے
ڈاکٹر طلعت محمود

اصل ناں       طلعت محمود

تخلص          طلعتؔ

ڄمݨ          1962ء 

تعلیم            گریجویشن

پیشہ            معالج

فون نمبر         0345 7317635

جاہ پتہ         358|WBدنیا پور ضلع لودھراں

ڈاکٹر طلعت محمود بنیادی طور تے اردو دے شاعر ہن لیکن سرائیکی ماحول تے سرائیکی زبان و ادب توں متاثر تھی کے سرائیکی وچ وی شاعری کریندن۔ڈاکٹر صاحب ادب دے فروغ واسطے دنیاپور وچ کئی دفعہ کل پاکستان مشاعرے کروائے۔شعراء کوں ایوارڈز تے اسناد ݙتیاں۔ تے مشاعریاں دے ذریعے کئی نو آموز شعراء کوں متعارف کروایا۔ جتھوں تک ڈاکٹر صاحب دی شخصیت دا تعلق ہے تاں آپ انتہائی خوش اخلاق ، ملݨسار ، فراغ دل انسان ہن۔نمونہ کلام۔

### (1)غزل
مکھ تیݙا پُر نور وے ماہی

توں جنّت دی حور وے ماہی

اِنڄ نہ تھک کے ٻہہ توں سوہݨاں

منزل ہئی ٻہوں دور وے ماہی

جد وی تیݙی یاد ہے آندی

ملدا ڈھیر سرور وے ماہی

تیݙی نفرت میݙے دل دا

بݨ ڳیا ہے ناسور وے ماہی

اوکھا وقت سدا نہ رہسی

نہ تھی انڄ رنجور وے ماہی

نا اُمید نہ ہوویں طلعتؔ

ہو جاسن ݙکھ دور وے ماہی
پروفیسر کمال الدین خاکی

اصل ناں       کمال الدین

تخلص          خاکیؔ

ڄمنْ            1962ء 

تعلیم            ایم اے (اردو)

پیشہ            معلم

فون نمبر         0341 7546332

          جاہ پتہ         شاہ والا جنوبی تحصیل نور پور تھل ضلع خوشاب

پروفیسر کمال الدین خاکیؔ میݙے بٖانہہ بٖیلی، دوست تے محسن ہِن ،ایں کتاب دے سلسلے وچ ضلع خوشاب (نور پور تھل) دے شعراء  دا کلام تے کوائف آپ نے بھڄوائے ۔میں آپ دا تھورائت ہاں۔ نمونہ کلام۔

### غزل
شہنشاہی تاں روحاں دی زمانے تھوں گزر ڳئی ہے

چلا انج دور مادے دا محبت کوچ کر ڳئی ہے

ایں خود غرضی دے صحرا وچ پیا ٹُرناں عمر ساری

نہ چھاں ہے کئی مروت دی میݙی جے تئیں نظر ڳئی ہے

فلک دو اݙ کے میں جھولی نواکے سیس رڄ منگیا

نہ دردِ دل ہا خس جتنا دعاء ہر بے اثر ڳئی ہے

اے مادہ ،مال، زر فتنہ ایں تھوں گھٹ ہن سبھے فتنے

اے چودہ سو ورھیں دی ڳل تیݙے دل تھوں اُتر ڳئی ہے؟

قصے مہر و وفا دے اڄ سُنْاواں ونڄ کتھے خاکیؔ

روحانیت زمانے تے جݙاں کُھٹ گُھٹ کے مر ڳئی ہے
مقبول فریاد

اصل ناں       محمد مقبول

تخلص          فریادؔ

ڄمݨ            1962ء 

تعلیم            میٹرک

پیشہ            دکانداری

فون نمبر         0300 78967117

جاہ پتہ         چاہ کنڈے والا تحصیل کبیر والا ضلع خانیوال

### غزل
محبت دی نکامی دا سبب میری نظر وچ ہے

سڄݨ جو میں تے کیتا ہے غضب میری نظر وچ ہے

مری مجبوری ٻئی ڳل ہے جو میں پوری نی کر سڳیا

مگر بھلیا نی میں اوندی طلب میری نظر وچ ہے

اُمیداں ڈھیر ہن رب تے غفورے معاف کر ݙیسی

خطا جو جو وی کیتی ہم او سب میری نظر وچ ہے

جو ہے غربت تاں کئی ڈٖر نئیں میں بکھیاں نوں رڄا ݙیساں

خدا کسبی بݨائے میکوں ، کسب میری نظر وچ ہے

ونڄاں فریادؔ کیویں نہ میں سر سٹ اوندی چوکھٹ تے

ادب دے لائق جو ہے او ادب میری نظر وچ ہے
ہاشم علی ہاشم

اصل ناں       ہاشم علی

تخلص          ہاشمؔ

ڄمݨ            1962ء 

تعلیم            میٹرک

پیشہ            مدرس

فون نمبر         0301 6232589

جاہ پتہ         موضع خیر پور تحصیل شجاع آباد ضلع ملتان

### غزل
دردِ جگر رکݨاں تاں ہے

تیݙا ستم مکݨاں تاں ہے

سر بھار اتناں جو ترٹے

آخر کمر جھکݨاں تاں ہے

اکھ پی گٖئی یا بھوئیں پیتن

ہنجواں کتھائیں لکݨاں تاں ہے

جیوݨ دے جو قرضائیں ہیسے

لہݨاں ایہو چُکݨاں تاں ہے

چھل دیاں کیہاں منتاں کروں

دریا نے کل سکݨاں تاں ہے

ہاشمؔ کراڑے ہتھ نہ لا

تازہ زخم ݙکھݨاں تاں ہے
مظہر قلندراݨی

اصل ناں       مظہر حسین

قلمی ناں       مظہرؔ قلندراݨی

ڄمݨ            1963ء 

تعلیم            ایف اے ، سی ٹی

پیشہ            مدرس

فون نمبر         0332 6190472

          جاہ پتہ         قصبہ بٖصیرہ تحصیل و ضلع مظفر ڳڑھ

مظہرؔ قلندراݨی سرائیکی زبان دے خوبصورت لبٖ ولہجے دے پختہ کار شاعر و ادیب ہن ، سرائیکی دے نال نال اردو شاعری وی کریندن ’’ریول‘‘ تے ’’کاسے وچ کونین ‘‘ آپ دے سرائیکی شعری مجموعے ہن ۔ ،تے ’’لہو لبادے‘‘ تے ’’پرندے ہجرت کر رہے ہیں‘‘ آپ دے اردو شعری مجموعے ہن۔اعزازات دے حوالے نال آپ خواجہ فریدؒ ایوارڈ ، مسعود کھدر پوش ایوارڈ ، پی ٹی وی ایوارڈ تے سانول سنگت ایوارڈ حاصل کر چکے ہن۔جتھوں تک آپ دی غزل دا تعلق ہے تاں غزل پیشِ خدمت ہے پڑھکے ݙیکھو تے انصاف خود کریسو!

### غزل
اکھیں پتھریج ویندیاں ہن ، اندھارے ٹھیک نئیں ہوندے

مسلسل زندگی دیوچ جڳارے ٹھیک نئیں ہوندے

تیݙا کیا ہے تیݙا بوچھݨ ہلاوݨ موت بݨ ویندے

اساں مجبور لوکیں دواشارے ٹھیک نئیں ہوندے

کݙاہیں بے وطن لوکیں دو وی کئی خط لکھیندے چا

میݙا سوہݨاں ، میݙا ماہی، وسارے ٹھیک نئیں ہوندے

اے میݙے دور دا موسٰے خدا کوں ونڄ کے آکھیں چا

میݙی وستی دے لوکیں دے گزارے ٹھیک نئیں ہوندے

تیکوں آکھیا نہ ہم کچّے گھڑے تے پار نہ پُڄسیں

ذرا سوچیں تاں ہا  ایجھئیں سہارے ٹھیک نئیں ہوندے

میݙا مظہرؔ اکھیں کوں نوٹ کے ویلہ گزاری ونڄ

جݙاں قبراں کھٹیندیاں ہن تاں بٖارے ٹھیک نئیں ہوندے

### غزل
ٹالھیاں ، ڄالھیں ، کھودے کھاݙے ، پینگھاں جھوٹے بُھل ویندن

شاہریں دیوچ آوݨ والے گھر دے رستے  بُھل ویندن

اکھیں پاڳل ہوندین ورنہ خواب حقیقت نی ہوندے

اکثر بٖلدے سجھ دی دھپ اچ رات دے قصے  بُھل ویندن

ونگاں ، چھلّے ، فوٹو، ڳاہݨے کئی وی سانبھ رکھیندا نئیں

رَتّے کپڑے پاوݨ والے پیار پراݨے بُھل ویندن

سچّی ڳالھ ئِ جیڑھے ویلے غربت تن ݙڳلیندی ہے

بھانویں اپݨے خون دے ہوون سارے سانگے بُھل ویندن

مظہرؔ میں وی روز تھکیڑے سانبھ کے راتیں گھر ولداں

ݙیکھ کے سُتے ہوئے بٖالیں کوں روز تھکیڑے بُھل ویندن

٭٭٭
امتیاز فریدی

1963ء تا 2013ء

امتیاز فریدی مرحوم دا تعلق  علم و ادب دے مرکزی تے مثالی قصبے رسول پور نال ہا ، انہاں ابتدائی تعلیم رسولپور توں حاصل کیتی ، مڈل دے بعد گورنمنٹ ہائی سکول محمد پور توں میٹرک دا امتحان پاس کیتا ، تے ول الیکٹریکل وچ 3سالہ ڈپلومہ کر کے محکمہ تعلیم اچ ڈرائنگ ماسٹر بھرتی تھی ڳئے۔تے بعد اچ ایم اے سرائیکی تے ول ایم فل کیتا ۔ تے ایندے بعد پی ایچ ڈی دا مقالہ بعنوان ’’ سرائیکی شاعری وچ ثقافتی عناصر ‘‘ لکھدے پئے ہن ،جیکوں بیمار ہووݨ دی وجہ توں مکمل نہ کرسڳیئے تے 5ستمبر2013ء کوں وفات پا ڳئے۔جتھوں تک امتیاز دی شاعری دا تعلق ہے تاں آپ خوب صورت لبٖ و لہجے دے شاعر ہَن ۔ خصوصََا غزل بٖہوں سوہݨی لکھدے ہَن۔انہاں دی کتاب’’ عشق الیندا ناہیں‘‘اچوں ڈٖو غزلاں ملاحظہ تھیون۔

### غزل
اڄ ہے خوشی دی انتہا پُر کیف ہے سارا جہاں

ہُݨ ایہو مصرعہ غزل دا خود بخود آکھے زباں

میں تاں ایہوں چاہندا ہاں اظہار نہ غم دا تھیوے

پر تھی کرائیں بے حوصلہ میڈٖیاں اکھیں ہن رو پیاں

کیا تھیا جیکر میں رو پیاں اظہار تھئے جذبات دا

دلدار دی آمد ہے ہنجوں تہوں ہن آڳیاں

کئی وار وعدہ وفائی دی چا قسم مکریا کھڑے

اے جیڈٖے ٹھڳباز دا اعتبار میں کیویں کراں

وت شئیت کہیں ظالم نے کیتا ظلم ہے مظلوم تے

دھرتی پئی ہے کمبدی ولا روندا کھڑا ہے آسماں

امتیازؔ اپݨی زندگی دا ہمسفر وی ڳول گھن

اَہدن بٖہوں مشکل سفر ہے رل ویندن اتھ کارواں

### غزل
رو رو تے توڑے ہجر وچ دامن پسائی کھڑاں

پر تیڈٖے راہ تے اونویں میں پلکاں وچھائی کھڑاں

کیا تھیا چمن کوں نئیں ڈٖتے گُل پُھل بہار نے 

زخمیں دے نال میں اوئیں گلشن سجائی کھڑاں

حالی تاں کوئی لوڑ نئیں تہاڈٖی وے بادلو!

فی الحال ہجر قائم ہے مینہ خود وسائی کھڑاں

غلطی ہے اے زباں دی جو ناں گھنیج ڳئے

میں تاں تیکوں سویل دا دل توں بھلائی کھڑاں

امتیازؔ کیا تھیا جیکر بے زار ہے سڄݨ

مشتاقیں دی فہرست وچ ناں تاں لکھائی کھڑاں

؎نازاں نہ تھی اے جانِ جاں اپݨے شباب تے

بعد از ڈٖوپہر سجھ کوں وی ہوندا زوال ہے

٭٭٭
شاہین کہروڑی

اصل ناں       عبدالرحیم

قلمی ناں       شاہین کہروڑی

ڄمݨ           1963ء

تعلیم           ایم اے ، ایم ایڈ

پیشہ            تدریس(ایس ایس ٹی) محکمہ تعلیم

فون نمبر        0301 7341669

جاہ پتہ         مکان نمبر 163ٹٻہ سادات کہروڑ پکا ضلع لودھراں

شاہین کہروڑٰ 15 اپریل 1963ء کوں فیض بخش دے گھر کہروڑ پکا وچ پیدا تھئے۔ اپݨی تعلیم مکمل کرݨ دے بعد محکمہ تعلیم اچ بطور معلم اپݨی عملی زندگی دا آغاز کیتا۔شعر و ادب دے حوالے نال آپ بنیادی طور تے اردو دے شاعر تے مؤرخ ہن۔تاریخ دے حوالے نال آپ دیاں ݙو کتاباں (1) تاریخ کہروڑ پکا(2) دی ہسٹری آف ڈسٹرک لودھراں(انگریزی) چھپ چکیاں ہن۔جݙاں جو’’تاریخ اولیائے کہروڑ پکا‘‘ زیرِ طبع ہے۔تے ایویں ݙو اردو شعری مجموعے(1) آفتابِ محشر(2)دل پہ اختیار نہیں، وی چھپ چکے ہن۔ٹیلنٹ دی بنیاد تے آپ مختلف کالجز تے اداریاں توں کئی ایوارڈز تے اسناد وی حاصل کر چکے ہن۔جتھوں تک آپ دی سرائیکی شاعری دا تعلق ہے تاں مادری زبان سرائیکی ہووݨ پاروں سرائیکی اچ وی خوبصورت شاعری کریندن۔نمونہ کلام۔

### غزل
جئیں ݙیہاڑے موت دی چادر اساں پاوݨ لڳے

لوک ہر پاسوں جنازے تے ٻہوں آوݨ لڳے

پنڈ ہر کالے مقدر دی تاں میݙے حصے ہئی

کالے کپڑے جاݨے کیوں ہُݨ لوک وی پاوݨ لڳے

میݙی اکھیاں نے وسایا اوں ویلے مینہ زور دا

دل دی دھرتی توں فصل جاں درد دی چاوݨ لڳے

خاک دے بستر اُتے سمݨاں سبھے لوکاں کوں ہے

کیوں اساں اُچّے محل جا جا تے بݨواوݨ لڳے

جیڑھے ساکوں نال الفت دے الیندے وی نہیں

ناں اساݙا کیوں بھلا او لوک دُہراوݨ لڳے

جان کوں شاہین ؔ کیڑھے روڳ اڄو ہی لڳ پئے

کون تَیں توں کھس کرائیں روٹی تیݙی کھاوݨ لڳے
انجم مراد آبادی

اصل ناں      سردار مختیار انجمؔ

قلمی ناں      انجمؔ مراد آبادی

جٖمنْ         1964ء

تعلیم         بی اے

فون نمبر      0343 0832336

جاہ پتہ       قصبہ مراد آباد تحصیل و ضلع مظفر گٖڑھ

انجم مراد آبادی 3اکتوبر 1964ء کوں محمد نواز بھٹہ دے گھر وستی مراد آباد اچ پیدا تھئے ۔ ابتدائی تعلیم اپنْی وستی مراد آبا د اچوں حاصل کیتی ، میٹرک گورنمنٹ ہائی سکول مظفر گٖڑھ توں ، ایف اے 1979ء وچ مظفر گٖڑھ کالج توں کیتا ۔ تے ول بعد اچ بی اے پرائیویٹ کیتا۔جڈٖاں جو 1986ء کنوں بشیر مونسـؔ دی راہنمائی وچ اپنْی شاعری دا آغاز کیتا ۔انجم صاحب ہک موزوں طبع فطری شاعر ہن ،خوبصورت لبٖ و لہجے دی رواں شاعری کریندن ، آپ دی شاعری وچ مزاحمت دا رنگ نمایاں نظر آندے ۔ انجمؔ صاحب ’’پاکستان سرائیکی ادبی کونسل ‘‘ مظفر گٖڑھ دے مرکزی صدر ہن ، جیندے زیرِ اہتمام ہر سال باقاعدگی نال کُل پاکستان سرائیکی مشاعرہ کرویندن۔ جیندے وچ پورے سرائیکی وسیب دے وڈٖے وڈٖے شعراء شرکت کریندن تے نامور سیاسی شخصیات وی شامل ہوندیاں ہن۔جتھوں تک انجم صاحب دی شخصیت دا تعلق ہے تاں آپ خوش اخلاق ،ملنسار تے ہر دلعزیز شخصیت دے مالک ہن ۔نمونہ کلام۔

### (1)غزل
زمانے دا نہ پھر جذبہ لہو وجدان منگدا ہے 

میڈٖا سایہ میڈٖے کولوں نواں نقصان منگدا ہے

بنْا چھوڑین جنھاں گھر گھر انا دیاں جٖانْ کے قبراں 

ڈٖساؤ کیوں شہر دا قاضی بٖیا غستان منگدا ہے

میڈٖی دھرتی دے حاکم دا نواں ہک فیصلہ ڈٖیکھو !

ستارے ویچ کے سارے ہکو اسمان منگدا ہے

میں کیا آکھاں کیویں آکھاں میڈٖے ہونٹھاں کوں سیتا گٖئے

اَگٖے گروان زخمی ہے ولا گروان منگدا ہے

میڈٖی زندگی دا ساہ انجم ؔ اوندے منہ دا گراں کائنی

او انساناں دے جون اچ نئیں تہوں تاوان منگدا ہے
عطاء اللہ عطاء

اصل ناں       عطاء اللہ 

قلمی ناں        عطاء اللہ عطاءؔ

جٖمنْ            1964ء 

تعلیم            انڈر میٹرک

پیشہ            ملازمت( محکمہ صحت)

فون نمبر        0302 7550114

جاہ پتہ         برون چوطاقہ گیٹ ، محلہ اسد خان والا شجاع آباد

شاعری عطیہ خداوندی ہے اوہ  جیکوںعطا کرڈٖیوے،عطاء اللہ عطاء زبر دست شعری  قوت دا حا مل شاعر ہے۔ جئیںبے زر  شجاع آبادی دی رہنمائی وچ  1990ء کنو ں اپنْی شاعری دا آغا زکیتا اوہ ڈٖوہرْے وغیرہ وی لکھدے لیکن غزل  بٖہوں سوہنْی لکھدے  چھو ٹی بحروچ  آپدیاںڈٖوعد دغز لا ں پیش خدمت ہن

### (1) غزل
ایڈٖے  قہر کیتے نہ کر

چھلنی جگر کیتے نہ کر 

تیکوں جو رب سوہنْا ںبنْائے 

سوہنْاں فخر کیتے نہ کر

ویلا خراب  ہیوی سجٖنْ

کلہیں سفر کیتے نہ کر

پا کے کجل اکھیں دیوچ 

دل تے اثر کیتے نہ کر

میڈٖے عطاء ؔ جذبات کوں 

سئیںدربدر کیتے نہ کر

### (2)غزل
کیجھے رنگ ڈٖکھا گٖئی غر بت 

ٓآئی آتے چھا گٖئی غربت

بکھ ایں لال بھنوالیاںڈٖتیا ں

چیتے رول بھنوا گٖئی غربت 

سینے وچ  جو بچے ہوئے ہن

کڈھی اووی ساہ گٖئی غربت 

ڈٖوڑے ڈٖنگے اگٖے ہاسے

ہنْ تاں چیل نواگٖئی غر بت 

ساکو آپ حکو مت ساڈٖی 

کیتی روز عطا ء ؔگٖئی غربت
محمد اقبال عامر

اصل ناں       محمد اقبال 

تخلص          عامرؔ

جٖمنْ            1964ء 

تعلیم            مڈل

جاہ پتہ         دیرہ دوست محمد ،خانپور ضلع رحیم یار خان

محمد اقبال عامرؔ19فروری 1964ء کوںرسول بخش لاڑدے گھر پیدا تھئے مڈل تک تعلیم حا صل کیتی جڈٖاں جو 1990ء کنوں معروف شاعر امان اللہ ارشدؔ دی رہنمائی وچ با قاعدہ اپنْی شاعری داآغاز کیتا عامر صا حب سرائیکی شاعری دیاں تمام مروجہ اصنا ف اچ شاعری کیتی ہے آپدے کئی  شعری مجموعے وی چھپ چکے ہن۔ اجٖکل عامر صاحب روز گا ردے سلسلے وچ کراچی رہندے پئین غزل دے حوالے  نال بٖہوں ای سوہنْی غزل لکھدن ۔ نمونہ کلام پیش خدمت ہے ۔

(1)غزل

### جتھوں گھا ٹانظر دا ہے او کم انجام کیوںڈٖیندے
ولااپنْے مقدرتے وداالزام کیوں ڈٖیندے

جیندے ہتھ وقت دیاں واگٖاں جیڑھا ڈٖینہ رات دا مالک

تیکوں سکھ دی صبح ، میکوں او غم دی شام کیوں ڈٖیندے

محبت بے ریا جذبہ ہے،اے جذبہ عبادت ہے

زمانہ پر وفاداریں کوں کر بدنام کیوں ڈٖیندے

او میخانے دا مالک ہے تے ساقی وی سخی لگٖدے

خبر نی جومیکوں ہر وار خالی جام کیوں ڈٖیندے

اوں خود آکھئے جو محنت کر میں محنت دا صلہ ڈٖیساں

ولا او کوششاں میڈٖیاں بنْا ناکام کیوں ڈٖیندے

جڈٖاں او کھل تے ملدا ہے میں پاگٖل تھی وینداں عامرؔ

میڈٖی اوقات توں ودھ او میکوں انعام کیوں ڈٖیندے

### (2)غزل
تیکوں خوشیاں جو ہن توں ہنڈھا زندگی

ساکوں کیا دی خوشی ساڈٖی کیا زندگی

اے ستم ہے جو آہدا ہیں کلہیں نبھا

کلہیں نبھدی ہے ٖڈٖس ہاں بھلا زندگی

کھس کے خوشیاں تے نت دا چا روونْ ڈٖتی

ہُنْ تاں لگٖدی ہے میکوں سزا زندگی

میکوں تیڈٖی قسم ایویں ہردا نہ ہم

ہتھیں چھوڑی تئیں ساڈٖی مکا زندگی

توڑے برباد کیتا ہئی عامرؔ میکوں

وت وی ڈٖینداں میں تیکوں دعاء زندگی
غلام فرید کہتر

اصل ناں       غلام فرید

تخلص         کہترؔ

جٖمنْ            1964ء 

تعلیم            مڈل

پیشہ            زمیندارہ

فون نمبر        0345 7157181

جاہ پتہ         چاہ حامد والا موضع بٖیٹ انگڑا کوٹ ادو ضلع مظفر گٖڑھ

ملک غلام فرید کہترؔ 1964ء کوں ملک غلام حسین دے گھر پیدا تھئے مڈل تک تعلیم حاصل کیتی ۔تقریبََا 10-12سال معروف شاعر شاکر مہروی مرحوم دی صحبت اچ رہ کے شاعری کیتی۔ ماشاء اللہ خوبصورت شاعری کریندن۔’’صنم پتھریں دے‘‘آپدا پہلا شعری مجموعہ ہے۔’’احمد خان طارقؔ سرائیکی ادبی و ثقافتی سنگت(کوٹ ادو) ‘‘دے صدر ہن۔کہتر صاحب دا نمونہ کلام پیشِ خدمت ہے۔

### (1)غزل
بھوگٖ ہُنْ دل بیمار کلھیپا

ڈٖے گٖئے چن دلدار کلھیپا

میڈٖے کیتے ہکو حال اے

آر تے بھانویں پار کلھیپا

تیڈٖی یاد اچ اکھیں روندین

روز دا ہے ڈٖسکار کلھیپا

دم دم لب تے ماہی ماہی

مننْی نئیں میں ہار کلھیپا

میکوں ڈٖسدے عید توں پہلے

کہترؔ ڈٖیسی مار کلھیپا

### (2)غزل
ہتھوں چھڑکی ہوئی شئے پرائی دا غم ہے

میڈٖے دل کوں تیڈٖی جدائی دا غم ہے

اکھیں بخش چھوڑی ازادی ہنجھوں کوں

تے قیدی کوں اپنْی رہائی دا غم ہے

او میڈٖو نی آیا ہجر وچ مسیحا

بیماری دا غم ہے دوائی دا غم ہے

اوں ماہی دا جھیڑا تاں ہک میڈٖے نال ہا

مگر سارے جگٖ کوں سنْائی دا غم ہے

محل دے اوں واسی تاں پھیرا نی پاتا

ایں کہترؔ کوں چھپری سجائی دا غم ہے

؎بنْ کے قاصد ہوا کڈٖاہیں تاں

ونجٖ پُچاوے ہا ڈاک لفظیں دی

٭٭٭
اصغر ثاقب

اصل ناں       غلام اصغر

قلمی ناں        اصغر ثاقبؔ

جٖمنْ            1964ء 

تعلیم            پرائمری

فون نمبر        0344 3674372

جاہ پتہ         چاہ جکھڑ والا موضع کوٹلہ تحصیل کوٹ ادو ضلع مظفر گٖڑھ

اصغر ثاقبؔ اپنْے زمانے دے معروف شاعر عاشق حسین کھنڈویہ (مرحوم)دے شاگرد ہن، استاد دی وفات دے بعد اپنْے استاد بھائی فقیر عبد الرحمٰن اخترؔ نال وی مشورہ سخن کریندے رہ گٖئین۔شاعری دے نال نال ثاقبؔ صاحب 1989ء کنوں تقریبََا 2014ء تک موسیقی نال وی وابستہ رہ گٖئین۔لیکن اجٖکل صرف شاعری کریندے پئین۔ بقول اصغر ثاقب ؔ کجھ سرائیکی ادبی تنظیماں دی طرفوں ایوارڈ وی حاصل کر چکے ہن۔نمونہ کلام حاضر ہے۔

### غزل
سوچ سیانْی کنتے گٖئی ہے

من کوں بھانْی کنتے گٖئی ہے

لوک ڈٖسیندن پیت پرانْی

پیت پرانْی کنتے گٖئی ہے

غربت دا گٖل چولا پاکے

پیرو رانْی کنتے گٖئی ہے

بُکھے بٖال سما کے روندی

درد رنجانْی کنتے گٖئی ہے

عقل سلیم دی ملکہ ثاقبؔ

روپ دی رانْی کنتے گٖئی ہے
ملک اقبال کانجݨ

اصل ناں       محمد اقبال

تخلص          اقبالؔ

ڄمݨ            1964ء 

تعلیم            انڈر میٹرک

پیشہ            ریٹائر ملازم

فون نمبر        0346 7598639

جاہ پتہ         وستی اکڑا موضع کانجݨ تحصیل کلور کوٹ ضلع بھکر

### غزل
دل کوں ݙکھ لا ڳئی دلربائی تیݙی 

نت روئیسی ودی اے جدائی تیݙی

او کیڑھا ݙینہ تھیا او کیڑھی رات ہے

میکوں جڈݨ نہیں یاد آئی تیݙی

کوئی قیامت بھلاوے تاں ٻئی ڳالھ ہے

یاد ویندی کݙݨ ہے بھلائی تیݙی

چن دی چوݙاں دے وانگوں کھڑݨ سامݨے

ٹُر کے آوݨ تیݙا او شنائی تیݙی

تَیں جھیاں ہور اکھیاں نوں لبھݨاں وی نئیں

ہے میݙے نال اے جھئیں بھلائی تیݙی

حال ٻہوں سارے اقبالؔ ونڈڑیں تاں ہن

کاش ہو نی سڳی ہتھ ملائی تیݙی
مظہر خان

اصل ناں       مظہر خان

تخلص           مظہرؔ

جٖمنْ            1955ء 

تعلیم            مڈل

پیشہ           سابقہ ممبر ضلع کونسل

فون نمبر         0341 0472679

جاہ پتہ          پرانْی وستی تلکوٹ بالمقابل ریلوے مال گودام مظفر گٖڑھ

شعری مجموعے ’’ پیار عبادت ہے ‘‘، ’’ بُٖک ہنجھوں دے‘‘، ’’دل وچ وسدے‘‘ تے ’’نکھیڑا نہ ہوندا‘‘۔دے خالق مظہر خان دا تعلق چانڈیہ بلوچ فیملی نال ہے آپ شہرت توں بے نیاز ہک گوشہ نشین شاعر ہن ۔ زیادہ لوکاں دے ہجوم تے مشاعریاں دے شور شرابے توں کنارا کشی کیتی رکھدن ۔مگر کیوں؟ بقول مظہر صاحب اوہ بلڈ پریشر دے مریض ہن ،شور شرابے وچ انہاندی طبعیت اُکتا ویندی ہے۔ آپ دا نمونہ کلام حاضر ہے۔

### (1)غزل

سجٖنْ کوں نئیں ہوندا مناونْ کئی سوکھا

اوندا کول ساڈٖے نئیں آونْ کئی سوکھا

اُتھاں بے خودی دا تماشہ وی تھیندے

میاں طور تے نئیں الاونْ کئی سوکھا

یکا توں اکھیندیں جو واپس نئیں آیا

چھُٹا تیر ول نئیں ولاونْ کئی سوکھا

ایہو بھار بھاری سجٖنْ دی جدائی دا

ڈٖسا ہاں وے کملا ہے چاونْ کئی سوکھا

اساں وی تاں اوکوں بھلا ڈٖیندے مظہرؔ

سجٖنْ کوں جے ہوندا بھلاونْ کئی سوکھا
اقبال حیدر

اصل ناں       محمد اقبال

قلمی ناں        اقبال حیدر

جٖمنْ            1965ء 

تعلیم            میٹرک

پیشہ             محنت مزدور

فون نمبر        0344 3158252

جاہ پتہ         موضع کوہر، وہوا ،تحصیل تونسہ شریف

اقبال حیدر دا تعلق چونکہ دامان دی دھرتی نال ہے ، شعر و ادب دے حوالے نال دامان خصوصََا تونسہ شریف دی دھرتی سرِ فہرست ہے۔جئیں فکر تونسوی ، استاد فیضؔ تونسوی ، اقبال سوکڑی، ڈاکٹر طاہر تونسوی تے شفقت بزدار جھئیں شاعر و ادیب پیدا کیتے۔اقبال حیدر وی دامان دی مٹی وچوں پیدا تھیونْ والا فطری شاعر ہے ، جیڑھا جو حضرت اقبال سوکڑی توں بے حد متاثر نظر آندے۔جیویں جو آپ دا ہک شعر ہے 

؎سرائیکی دی دھرتی تے اقبال حیدرؔ     ہکو ’’سوکڑی‘‘ ہے خزینہ غزل  دا

اقبال حیدر ، اقبال سوکڑی توں متاثر تھی کے غزل تاں خوبصورت ضرور لکھدے ،لیکن اوہ اقبال سوکڑی دے تخیلات چوری نہیں کریندا۔ جڈٖاں جو اوندے اپنْے اندر تخیلات دا ہک سمندر ٹھاٹھاں مریندا نظر آندے۔کیوں جو ایہ دامان دی مٹی دا تاثیر ہے۔

### غزل
چم کے چاتے ہر تیڈٖے فرمان کوں

نئیں ولا سوچا کہیں نقصان کوں

ہر کوئی ہے ذات دے رولے دیوچ

نئیں خبر انسان دی انسان کوں

آپ تاں بٖیٹھا ہے منْ دریا اُتے

تس دے تحفے جئیں ڈٖتے دامان کوں

او کہیں دی آکھ تے کوّڑیج گٖئے

کون سمجھاوے بھلا نادان کوں

زندگی اقبال حیدرؔ اوکھ ہے

ساہ دے سانگے بھوگٖنْے گزران کوں
عبدالغفار نادم

اصل ناں       عبدالغفار

تخلص          نادمؔ

ڄمݨ            1965ء 

تعلیم            ایم اے (اردو)

پیشہ             ٹیچر

فون نمبر        03005267973

جاہ پتہ         اݙا ہری مائنر تحصیل میلسی ضلع وہاڑی

عبدالغفار نادمؔ 15فروری 1965ء کوں حاجی ملک غلام حسین راں دے گھر پیدا تھئے ۔ تعلیم مکمل کر کے عملی زندگی دا آغاز محکمہ تعلیم اچ معلم دی حیثیت نال کیتا۔1989ء کنوں شاعری کریندے پئین ۔ݙو کتاباں ’’ہجر دے پندھ‘‘ تے ’’مونجھی دلڑی‘‘زیرِ ترتیب ہن ۔جتھوں تک نادمؔ دی غزل دا تعلق ہے تاں رواں بحراں وچ خوبصورت غزل لکھدن۔نمونہ کلام حاضر ہے۔

### (1)غزل
تیݙے ٻاجھوں ٻیا سوہݨاں نہیں کائنات ساری وچ

میں قیدی تھی ڳیاں دلبر تیݙی زلفاں دی ڳاری وچ

میݙا دل کیݙا اڑیل ہے کوئی وی ڳالھ نئیں سُݨدا

میݙی تاں زندگی ایویں گزر ڳئی مغز ماری وچ

میݙا کیا جرم ہے وچھڑݨ دی کیوں ݙیندیں سزا میکوں

ݙسا کیا فرق آیا ہے تیݙی خدمت گزاری وچ

مخل تھیندی نہیں کئی شئے اوندی پرواز وچ ہرگز

طلب داݨے دی پکھی کوں پھہا ݙیندی ہے ڳاری وچ

کیویں نادمؔ ݙساواں حال دل اپنبْے دا میں تیکوں

میکوں ہک شخص کملا کر ݙتا ہے اپݨی یاری وچ

### (2)غزل
اے سچیاں دلیں وچ ونڈارے نئیں ہوندے

ونڈارے جے ہوون گزارے نئیں ہوندے

چھوڑیندے نئیں جیڑھے سچائی دا رستہ

انہاںدا مقدر اندھارے نئیں ہوندے

سوہݨی وانگ کچّے تے ترݨاں وی پوندے

کنارے تے کھڑ کے نظارے نئیں ہوندے

خدا دی حقیقت ہے کہیں کہیں کوں لبھدی

نصیباں والے سائیں سارے نئیں ہوندے

خریدار مجرم تے منصف وکاؤ ہن

اِتھاں کوڑ سچ دے نتارے نئیں ہوندے

؎نادمؔ جتھاں ساکوں ملدا ہا سانول

او جاہیں تے ٻیلے ٻہوں یاد آندن

٭٭٭
مختیار مخلص

اصل ناں       مختیار حسین

قلمی ناں        مختیار مخلصؔ

جٖمنْ            1965ء 

پیشہ             ملازمت(کیپکو)

فون نمبر        0345 3440525

جاہ پتہ          شیخ عمر، کوٹ ادو ضلع مظفر ڳڑھ

شعری مجموعہ ’’سدھ سنیہا‘‘ دے خالق مختیار مخلصؔ دی شاعری کتاب دے عنوان دے عین مطابق واقعی ہک پیغام ہے محبت دا ، انسان دوستی دا۔آپ دی شاعری ایویں لڳدی ہے جیویں کہیں مصلح صوفی دی شاعری ہووے ۔جیندے وچ امن تے اخلاقیات دا سنیہا وݙے خوبصورت پیرائے وچ ݙتا ڳئے۔مجال ئِ جو کتھائیں عشق و محبت یا محبوب دے لبٖ ورخسار دی ڳالھ کیتی ہووے ۔حالانکہ غزل اوہ صنف ہے جیندے وچ رومانی شاعری کیتی ویندی ہے،لیکن مخلص ؔ ایندے وچ وی مصلحانہ رنگ اختیار کیتے۔ نمونہ کلام حاضر ہے۔

### (1)غزل
وقت کھنا نہ ، سوچ بقا دی

دنیا تاں ہے جھوک فنا دی

ماء ہے جنّت پیؤ دروازہ

سچّی اُلفت بھینْ بھرا دی

جیڑھا بٖئے دی خیر مناوے

کائنی اوکوں لوڑ دعاء دی 

ہے قطمیر دا خاص حوالہ 

ٹرسی جیکر ڳالھ وفا دی

جیڑھا مخلصؔ غیرت مند ہے

ڳالھ کریسی شرم حیا دی

### غزل
جوفے دے وچ گار ہیں اسّاں

دین کنوں بے زار ہیں اسّاں

جیکر راہ دے خار ہیں اسّاں

سمجھیں بھوئیں تے بار ہیں اسّاں

خدمت نال خدا ہے ملدا

چوکھے خدمت گار ہیں اسّاں

رول کھڑے ہیں پیار محبت

کیجھیں دنیا دار ہیں اسّاں

آپ تڑاپی دور دے اندر 

کیندے مخلصؔ یار ہیں اساں

؎حیاتی ہک تماشہ ہے

تماشہ بے تحاشہ ہے

توں جیکر سہ نی ݙے سڳدا

بدن بے کار لاشہ ہے

مگر دنیا توں بٖہوں سوہنْاں

خدا تیکوں تراشا ہے

٭٭٭
چانکیہ

چانکیہ، جینکوں کوٹلیہ یا وشنو گپت وی آکھیا ویندے، ہِک قدیم ہندوستانی سیاستدان، فلسفی تے ماہر معاشیات ہئی جئیں دا تعلق ٹیکسلا (موجودہ پاکستان وچ) نال ہئی۔ اُنہاں کوں موریا سلطنت دے قیام وِچ اہم کردار ادا کرݨ دی وجہ توں یاد کیتا ویندے۔

## حیات تے تعلیم
چانکیہ تقریباً 375 قبل مسیح وِچ پیدا تھیا تے 283 قبل مسیح وِچ وفات پاتی۔ اُنہاں دی ابتدائی زندگی بارے زیادہ معلومات موجود نئیں، پر ایہ ڳال عام ہے جو اُنہاں نے ٹیکسلا دی مشہور یونیورسٹی وِچ تعلیم حاصل کیتی ہئی، جِتھاں اُنہاں نے بعد وِچ بطور اُستاد وی خدمات انجام ݙتے۔

## موریا سلطنت دا قیام
چانکیہ اُوں ویلے مشہور تھیا جݙݨ اُنہاں نے چندر گپت موریا کوں نند خاندان دی حکومت اُکھاڑ سٹݨ وِچ مدد کیتی تے موریا سلطنت دی بنیاد رکھی۔ اُنہاں دی سیاسی سوجھ ٻوجھ تے حکمت عملیاں دی وجہ توں ای چندر گپت اِتنی وݙی سلطنت قائم کرݨ وِچ کامیاب تھیا۔

## ارتھ شاستر
چانکیہ دی سب توں مشہور تصنیف "ارتھ شاستر" ہے، جیڑھی سیاست، معاشیات، فوجی حکمت عملی تے قانون تے مبنی ہِک جامع کتاب ہے۔ اِین٘دے وِچ ریاست دے انتظام، ٹیکس وصولی، خارجہ پالیسی، تے جنگ دے اصولاں سمیت مختلف موضوعات تے تفصیلی بحث کیتی ڳئی ہے۔ ارتھ شاستر اج وی سیاسی تے انتظامی علوم دے طالب علماں کیتے ہِک اہم ماخذ سمجھی ویندی ہے۔

## چانکیہ دے اصول
چانکیہ دے سیاسی تے اخلاقی اصول اج وی مشہور ہِن۔ اُنہاں دے کُجھ اہم اصول اِیہ ہِن:

*  مضبوط حکومت: چانکیہ ہِک مضبوط تے مرکزی حکومت دے حامی ہَن جیڑھی قانون دی حکمرانی قائم کرے۔

*  انصاف تے دیانت: اُنہاں دے نزدیک حکمران کیتے انصاف تے دیانت داری ٻہوں ضروری ہِے۔

*  حکمت عملی تے سوجھ ٻوجھ: چانکیہ سیاسی معاملات وِچ حکمت عملی تے سوجھ ٻوجھ کوں ٻہوں اہمیت ݙیندے ہَن۔

*   عوام دی خدمت: اُنہاں دے نزدیک حکمران دا فرض ہے کہ او عوام دی خدمت کرے تے انہاں دی بہبود دا خیال رکھے۔

چانکیہ دی تعلیمات اج وی نہ صرف ہندوستان بلکہ پوری دنیا وِچ سیاسی تے انتظامی رہنماواں کیتے مشعل راہ ہِن۔ اُنہاں دی تصنیف "ارتھ شاستر" انسانی تاریخ دی اہم ترین کتاباں وِچ شمار کیتی ویندی ہے۔
گلزار احمد رزاقی

اصل ناں       گلزار احمد

تخلص          رزاقیؔ

جٖمنْ            1965ء 

تعلیم            میٹرک

جاہ پتہ          وستی بھوگٖی والا ڈاکخانہ حسن آباد ، ڈیرہ غازی خان

گلزار احمد رزاقیؔ اعلٰی فکر تے مثبت سوچ رکھنْ آلے ذہین و فطین شاعر ہن ، تے آپ ہک پختہ کار مصور وی ہن۔ انہاں دے ہر شعر وچ شعریت نتر کے سامنْے آندی ہے۔نمونہ کلام حاضر ہے۔

### (1)غزل
منافقت دے سمندریں وچ خلوص پیکر جہاز تارن

اَسان کائنی نہر دے ہوندیں ہرنْ حسیں دا شکار مارن

خزاں رسیدہ جہان دیوچ گلاب لیندیں تاں حوصلہ رکھ

توں جی وی گلشن دی خیر سانگے جے موت آوے تاں ہیں دے کارن

برہوں دے چولے دی لاجٖ پالیں تے میڈٖے گٖالھیں کوں گٖنڈھ ولا گھن

ہے زیرِ خنجر شعور سجدہ تے ظلم بھاہیں دا پیہ کے ٹھارن

چراغ حق دے ایویں نئیں بٖلدے اتھاں تاں خونِ جگر وی جلدے

سجا کے تیریں دے نال ہر انگ شکر دا سجدہ وی ول گزارن

اے مال و دولت ، جوان عمری رزاقیؔ سانول دی ویل کر چا

الف اصل ہے حسین زیبا تے میم پردہ بٖئے سب اُلارن

٭٭٭
عبدالمجید حیرت

اصل ناں       عبدالمجید

تخلص          حیرت

جٖمنْ            1965ء 

تعلیم            پرائمری

پیشہ             کاشت کاری

فون نمبر        0348 7027875

جاہ پتہ         وستی جلو والی ، تحصیل تونسہ شریف

### غزل
آ اکھیں توں نیر وہندے ڈٖیکھ ونجٖ

ہاں کوں سانول بٖوڑ آندے ڈٖیکھ ونجٖ

مار گٖئی ہے ہمسفر تیڈٖی جدائی

ہنجھ دے موتی توں ڈھہندے ڈٖیکھ ونجٖ

گھر دو ولدے ڈٖیکھ پکھڑو رو ڈٖینداں

جئیں ویلے سئیں ڈٖینہ لہندے ڈٖیکھ ونجٖ

سُنْدا ہوسیں درد دل کوں کھا ویندے

درد دل کوں کیویں کھاندے؟ ڈٖیکھ ونجٖ

اوکوں کہیں شئے دی نی حیرتؔ لوڑ کوئی

ہک تیڈٖا دیدار چاہندے ڈٖیکھ ونجٖ

؎جڈٖاں حیرتؔ محبت دے بٖلیونی دیپ سینے وچ

تڈٖاں ارض و سما ء تانْی اندھارا آ وی نئیں سگٖدا
ڈاکٹر فاروق کاشف

اصل ناں       محمد فاروق

تخلص          کاشفؔ

جٖمنْ            1965ء 

تعلیم            ایم اے (انگلش)

پیشہ             معالج

فون نمبر        0342 5511497

جاہ پتہ         آباد پور ، علامہ اقبال ٹاؤن چرچ روڈ رحیم یار خان

غزل

ول طبیعت اداس ہے ساقی

تئیں توں ملنْ دی آس ہے ساقی

بٖیّا مطلب سمجھ نہیں آیا

زندگی صرف پیاس ہے ساقی

ڈٖے کوئی ہور شئے خدا کوں من

زہر تاں میکوں راس ہے ساقی

تیکوں مل تے سکون نہیں آیا

آرزو میڈٖی خاص ہے ساقی

وقت دے ہیں اندھیر خانے وچ

آدمی بد حواس ہے ساقی

ساکوں کاشف ؔ نشہ وی کیا تھیوے

مئے دے وچ وی کھٹاس ہے ساقی
شوکت علی شائق

شوکت علی شائق 30نومبر 1965ء کوں امام بخش خان گرمانی دے گھر کروڑ لعل عیسن ضلع لیہ وچ پیدا تھئے ، ایف اے تک تعلیم حاصل کیتی ۔زمیندارہ کریندے ہَن ۔ شاعری دے حوالے نال آپ خوبصورت لب و لہجے دی رواں شاعری کریندے ہَن سُݨیا ہے جو آپ دی ہک کتاب وی حُسینیت دے موضوع تے آپ دی وفات دے بعد چھپ چکی ہے ۔ غزل دا نمونہ پیشِ خدمت ہے۔

### (غزل)
ونگیں توں ہتھ ڈھول صفا ہن خیر تاں ہے

پیر اُٻاہلے پُٹھے راہ ہن خیر تاں ہے

اڳاں پچھاں کھڑ کے تکّیں ہاؤ رو ہاؤ رو

چوریں وانگوں رکدے ساہ ہن خیر تاں ہے

گھلکا  بوچھݨ ، پُٹھے پانچے ، میلے کپڑے

کن تیاریاں ، چیتے جاہ ہن ! خیر تاں ہے

نہ تھی مونجھا کہیں کن نہ پُچھ آ میں ݙسّاں 

غیر دے گھر دے اِنوں راہ ہن خیر تاں ہے

تھوݙیں روّیاں ، پھکّیاں شکلاں ، ٻُسّے درشن

میں بھلداں یا عشق دے پھاہ ہن خیر تاں ہے

نہ پھِر اڄ توں ڳلیاں دے وچ کملیں وانگوں

ہوش تیݙے اڄ ڈھول بے جاہ ہن خیر تاں ہے

٭٭٭
محمد الطاف عاصم

اصل ناں       محمد الطاف

تخلص          عاصمؔ

جٖمنْ            1965ء 

تعلیم            میٹرک

پیشہ             فوٹو سٹیت آپریٹر

فون نمبر        0314 6951123

جاہ پتہ         پِپلاں ضلع میانوالی

### غزل
گٖئی روندیاں جندڑی گٖل سجٖنْاں

ہُنْ واپس ڈٖیس تے ول سجٖنْاں

جڈٖاں توں نکھڑیں تاں چن ماہی

نئیں گزرا سکھ دا پل سجٖنْاں

میڈٖا شہر اُجٖاڑ کے ٹُر پیا ہیں

ونجٖ آپ وسایو تھل سجٖنْاں

اے عشق دی ریت اولڑی ہے

منصور دی لہہ گٖئی کھل سجٖنْاں

میڈٖی موت دی خبر توں سُنْ گھنسیں

مر ویساں اجٖ یا کل سجٖنْاں

میڈٖی جندڑی سولاں وات ہے چن

توڑے ہُنْ تاں قاصد گھل سجٖنْاں

گٖئے چھوڑ الطافؔ کوں چن ماہی

تہوں بٖیٹھاں رستے مل سجٖنْاں

٭٭٭
یونس قیصرانْی

اصل ناں       غلام یونس

تخلص         یونسؔ

جٖمنْ            1961ء 

تعلیم            ایف ۔اے،بی ایڈ

پیشہ            ریٹائر ٹیچر

فون نمبر         0346 7318357

جاہ پتہ          کوٹ قیصرانْی تحصیل تونسہ شریف ضلع ڈیرہ غازی خان

شعرو ادب دے حوالے نال تونسے دی دھرتی کوں یونانِ صغیر آکھیا ویندے ۔یونس خان قیصرانْی دا تعلق وی تونسے دی دھرتی نال ہے ،جئیں 2011ء کوں یعنی بُٖڈھیپے وچ شاعری دا آغاز کیتا، مگر تھوڑے عرصے وچ شاعری دے حوالے نال یونس خان اپنْی پہچانْ بنْا گھدی ۔نمونہ کلام ملاحظہ تھیوے۔

### (1)غزل

قسم رب دی حشر تانْی نہ اے رشتے جدا تھیسن

توں اپنْے قول کوں پالیں ، میڈٖے وعدے وفا تھیسن

میکوں پک ہا محبت دے تقاضے دار تئیں نیسن

اِنوں ظالم زمانے دے ٹھکارے وی ٹھکا تھیسن

میں تاں شبرات وی جانی کلھیں رو رو گزاری ہے

خبر کیا ہئی نصیبیں دے ونڈارے اجٖ ولا تھیسن

میڈٖا جاڳنْ اے راتیں دا ، میڈٖا روونْ اجایا ڳئے

میکوں سدھ ہئی ہمیشہ لو اندھارے آشنا تھیسن

ہجر دا روڳ ظالم ہے تیکوں یونسؔ میں آکھیا ہا

فقط لحظے لو سکھ ملسی ، ایندے دورے ولا تھیسن
شکیب بخاری

اصل ناں       محمد افضل

قلمی ناں       شکیبؔ بخاری

جٖمنْ           1966ء 

تعلیم          بی اے

پیشہ            زمیندارہ

فون نمبر        0308 6754227

جاہ پتہ         وستی امام شاہ والا علی پور ضلع مظفر گٖڑھ

### غزل
من کوں مار تے ٹر پوندے ہیں

دل کوں ہار تے ٹُر پوندے ہیں

او نئیں آندا اوندی مرضی

اساں پیار تے ٹُر پوندے ہیں

دشمن ویڑھے سجٖنْ وسدے

سر کوں ہار تے ٹُر پوندے ہیں

مدتوں حال حوال نی آیا

ایں اِتوار تے ٹُر پوندے ہیں

یار شکیبؔ جو وعدہ کیتے

کر اتبار تے ٹُر پوندے ہیں
شباب بلوچ

اصل ناں       غلام یٰسین

قلمی ناں       شبابؔ بلوچ

جٖمنْ           1967ء 

تعلیم          میٹرک

پیشہ            ملازمت

فون نمبر        0349 1855785

جاہ پتہ         موضع ملک پور تحصیل لیاقت پور ضلع رحیم یار خان

شباب بلوچ منفررد لبٖ و لہجے دا مایہ ناز شاعر ہے، جیندا ہر شعر معنویت تے شعریت نال بھر پور ہوندے۔شباب بنیادی طور تے غزل گو شاعر ہے ، چھوٹی بحر اچ خوبصورت غزل لکھدے۔شعری مجموعہ ’’ سرت‘‘ دے خالق شباب بلوچ شاعر ہونْ دے نال نال ہک محقق تے مؤرخ وی ہے۔جئیں صرف اپنْے چانڈیہ قبیلے دی تاریخ ’’ مشاہیر چانڈیہ‘‘لکھ کے ہک قوم پرست محب تے مؤرخ دا ثبوت ڈٖتے۔بقول شباب بلوچ ایہ کتاب کمپوز تھی چکی ہے۔اُنوں ڈیرہ غازی خان دے شاعر تے لکھاری الطاف جابرؔ (چانڈیہ) وی صرف چانڈیہ بلوچ قبیلے دی تاریخ لکھ کے مکمل کر چکے ہن ۔ہُنْ ڈٖیکھاں کتاب منظرِ عام تے پہلے کون گھن آندے ۔؟ بہر حال ہُنْ شباب بلوچ دا نمونہ کلام ملاحظہ فرماؤ!

(1)غزل

جے خود کوں ماکھی بنْائی ودا ہاں

تاں گھُنْ وی سینے کوں لئی ودا ہاں

لکھیندا بٖیٹھا ہے عیب میڈٖے 

میں جیکوں مونڈھے تے چئی ودا ہاں

میں کیا شئے تیکوں سنبھال ڈٖیواں

میں اپنْی کیا شئے بچئی ودا ہاں

جتھاں کہ توں لوک جھُم اُتھاہیں

میں جتھ ودا ہاں اجئی ودا ہاں

میں حفظ تیکوں تاں کر گھدا ہے

مگر میں خود کوں بھلئی ودا ہاں

شبابؔ ہونکوں ودا گٖولینداں

میں جیکوں اندر لکئی ودا ہاں
اقبال بالم

اصل ناں       محمد اقبال

قلمی ناں       اقبال بالمؔ

جٖمنْ           1967ء 

تعلیم          مڈل

پیشہ            سپر وائزر

فون نمبر        0344 8903231

جاہ پتہ         وستی شمالی وارڈ نمبر 7منکیرہ ضلع بھکر

شعری مجموعہ’’چھمکاں‘‘دے خالق اقبال بالم دے ڈٖو ترائے شعری مجموعے بٖئے وی چھپ چکے ہن۔اقبال بالم دا تعلق تھل دی دھرتی منکیرہ نال ہے۔آپ ضلع بھکر دے معروف شاعر نذیر ڈھالہ خیلوی دے شاگرد ہن۔بالم دی شاعری بارے سرائیکی وسیب دے مہاندرے شاعر شفقت بزدار لکھدن جو ’’عشق مجازی وچ محبوب دی بے رخی تے سنگ دلی زندگی بھر ختم تھیونْ دا ناں نہیں گھندی۔نا امیدی دی ایں کیفیت کوں اقبال بالم ایں رنگ اچ بیان کریندے۔

؎ ہنجھ پلکاں تے سکدی پئی ہے

نبض وی بالم رکدی پئی ہے

تیڈٖا وعدہ سچ نئیں ہویا

انت حیاتی مکدی پئی ہے

بہر حال اقبال بالمؔ خوبصورت لبٖ و لہجے دا شاعر ہے تے سرائیکی دے نال نال اردو شاعری وی کریندے۔سرائیکی شاعری دیاں تقریبََا ساریاں صنفاں لکھدے ۔ آپ دی سرائیکی غزل دا نمونہ حاضر ہے۔

### (1)غزل
دل اچ درد اے لب تے آہ ہے کنتے ونجٖوں

سر تے ظالم وقت دا شاہ ہے کنتے ونجٖوں

جنتے ڈٖیکھوں ہر پاسے ہن لاشاں ای لاشاں

چار چدھاروں بٖس ٹھاہ ٹھاہ ہے کنتے ونجٖوں

مہنگائی توں مفلس شودے مردے پئے ہن

وت وی ظالم دی واہ واہ ہے کنتے ونجٖوں

لیگی ہووے ، پی پی ہووے ، کوئی وی ہووے

ہر دا اپنْاں اپنْاں راہ ہے کنتے ونجٖوں

ہر پاسے ہے افرا تفری خون خرابہ

بالمؔ جگٖ تے اوکھا ساہ ہے کنتے ونجٖوں

### (2)غزل
پہلے ہاسے سئے سئے ترلاں نال گزاری رات

وت آ گٖئی ہے ساڈٖے سر تے درداں ماری رات

وڈٖے خان دے کتے کھاون گھیو دی چوری روز

بٖال غریب دے بکھ توں روندے ساری ساری رات

کل کیا تھیسی سوچ سوچیندیں سر تھئی آن سویر

روز غریب دے ہاں تے چلدی بنْ کے آری رات

نال غریب دے کیا گزری ہے کہیں نہ ونڈیا حال

اوڑک سر تے چاونْی پئے گٖئی وس توں بھاری رات

گھر چوں غربت کڈھنْ کیتے مارے بالم ؔبٖانْ

انت غریب دے ساہ ہر گٖئے ہن پر نہ ہاری رات
کلیم احسن عرف شاہ جی

اصل ناں       کلیم احسن لُنڈ

المعروف        شاہ جیؔ

جٖمنْ           1967ء 

تعلیم          گریجوایٹ

پیشہ            زمیندارہ

فون نمبر        0333 8574416

جاہ پتہ         شادن لنڈ تحصیل و ضلع ڈیرہ غازیخان

شعری مجموعہ ’’تماشا‘‘ دے خالق کلیم احسن المعروف شاہ جی دا تعلق قصبہ شادن لنڈ دے لنڈ قبیلے نال ہے ، آپ درویش صفت شاعر ہن، انہاندے حوالے نال شادن لنڈ دے ای معروف شاعر تے نثر نگار قاسم سہانْی لکھدن جو ’’کلیم احسن دی شاعری دے پچھوں کیا راز ہے ،کیڑھے ڈٖکھ ہن، کیندیاں ڈٖاتاں ہن ، ایندے بارے کلیم احسن جٖانْدے یا اللہ جٖانْدے۔نمونہ کلام حاضرِ خدمت ہے۔

### غزل
ساڈٖی محفل میل اچ ہوندیں میل ملیونْ او نئیں ڈٖیندا

ڈٖیکھنْ جوگٖا ڈٖیکھنْ ڈٖیندے،مونجھ مرئیونْ او نئیں ڈٖیندا

جام چھلکدے اکھیں وچ او مرضی تے پلویندا ہے

تسّا مرنْ او نئیں ڈٖیندا ، رجٖ کے پیونْ او نئیں ڈٖیندا

جڈٖاں ملے رستے وچ او بغل بھر کے ملدے پر

چہرہ ڈٖیکھنْ او نئیں ڈٖیندا ، قدمیں نیونْ او نئیں ڈٖیندا

اوندی چپ تے میں اکثر چپ چاپ الینداں بے مقصد

ڈھیر الاونْ او نئیں ڈٖیندا ، لب کوں سیونْ او نئیں ڈٖیندا

ساڈٖا اوندا رشتہ کیا ہے ، ایہا ڈُٖپ ڈُٖپ ویندی پئی ہے

ساڈٖی محفل میل اچ ہوندیں میل ملیونْ او نئیں ڈٖیندا
زوار حسین زوار

اصل ناں       زوار حسین

تخلص          زوارؔ

جٖمنْ           1967ء

تعلیم           میٹرک

پیشہ            سرکاری ملازمت

فون نمبر        0300 9417259

جاہ پتہ         خانگٖڑھ ضلع مظفر گٖڑھ

زوار حسین زوار ؔ یکم جنوری 1967ء کوں نوابزادہ نصراللہ خان دے شہر خانگٖڑھ وچ پیدا تھئے۔آپ سرائیکی دے مہاندرے شاعر ہن ۔شعرو شاعری دے حوالے نال ابتدائی راہنمائی کرم حسین شاہ گیلانی (مرحوم) توں حاصل کیتی۔زوار حسین زوار ؔدے 4شعری مجموعے (1) قرآن نیزے تے (2)سچی سانجھ(ڈٖوہڑے)(3) پینگھ(4)حسینؓ میڈٖا،شائع تھی چکے ہِن ۔ جتھوں تک زوارؔ دی غزل دا تعلق ہے تاں خوبصورت غزل لکھدن۔نمونہ کلام۔

### غزل
اکھ ڈِٖٹھا تے دل دیوانہ تھی گٖیا

شاعری دا ہک بہانہ تھی گٖیا

اوں نے اکھ جھمکئی تے ہک اکھ نوٹ کے

دل تے حملہ قاتلانہ تھی گٖیا

چندر کوں ڈِٖٹھم تاں اپنْے یار دا

کجھ تعارف غائبانہ تھی گٖیا

دوستی تے دشمنی دے درمیان

ہک تعلق درمیانہ تھی گٖیا

اوندے کیتے رات ہک ہئی ہجر دی

پر میڈٖے کیتے زمانہ تھی گٖیا

میڈٖے حصّے اَئے فقط سجدے زوارؔ

اوندے نانویں آستانہ تھی گٖیا
راقم چنڑ

اصل ناں       ملک عبدالرزاق

قلمی ناں       راقمؔ چنڑ

جٖمنْ           1967ء 

تعلیم          میٹرک

پیشہ            زمیندارہ

فون نمبر        0345 8714699

جاہ پتہ         وستی رنگ پور ڈاکخانہ سمہ سٹہ ضلع بہاولپور

### غزل
اساں تاریخ دے راقم نہ پچھ کیں حال بٖیٹھے ہیں

فقط کہیں دی حیاتی لو حیاتی گٖال بٖیٹھے ہیں

رُٹھے ہاکڑ ، وِکئے ستلج ، ساڈٖی تریہہ دا توں کیا پچھدیں

تسّے اجٖ وی اساں سندھو دے پاسے نال بٖیٹھے ہیں

ایڈٖوں سر تے نماشاں ہے ، اوڈٖوں گھر وچ بُکھے بٖال ان

نہ کر ہاسہ ، نہ بھن کاسہ ، نہ خالی ٹال بٖیٹھے ہیں

چھڑا لفظاں دی ار کھر وچ نسے ڈھالی کئی سوچ اپنْی

اساں ڈٖکھ دے سمندر کوں وی شعر اچ ڈھال بٖیٹھے ہیں

جڈٖاں ہے غم زمانے دے ڈٖتی گگھ رات مونجھاں دی

تیڈٖیاں یاداں دے ول راقمؔ اے ڈٖیوے بٖال بٖیٹھے ہیں
اقرار عاصی

اصل ناں       اقرار حسین

قلمی ناں       اقرار عاصیؔ

جٖمنْ           1965ء 

تعلیم           انْ پڑھ

پیشہ            مزدوری

فون نمبر        0335 1838636

جاہ پتہ         روجھان مزاری ضلع راجن پور

### غزل
گزریئے خواب خیال پئے روندن

اُجٖڑیے در درسال پئے روندن

سُنجٖ ہے روہی بٖیلے بر ہن

ڈھکّاں کر کر مال پئے روندن

ٹوبھیں وانگوں ہنجھوں سُک گٖن

نینْ وی ہُنْ رت لال پئے روندن

اے سر کانے ، لائیاں ، لانْے

در دے سُکّے جٖال پئے روندن

چڑیاں ول نئیں آلھنْاں پایا

عاصیؔ چوں چوں بٖال پئے روندن
خورشید احمد خورشید

اصل ناں       خورشید احمد

تخلص          خورشیدؔ

جٖمنْ           1966ء

تعلیم           بی اے

پیشہ            سکول ٹیچر

فون نمبر        0336 8684711

جاہ پتہ         جھوک بودو تحصیل تونسہ شریف

ہک رسالہ ’’سرت‘‘ وچ اجٖ کنوں کئی سال پہلے چھپی ہوئی ہک غزل میڈٖی نظر توں گزری جیڑھی جو خورشید بودوی دے ناں نال چھپی ہوئی ہئی۔غزل بٖہوں سوہنْی ہئی ، میں سلیم طاہر قیصرانْی توں خورشید بودوی دے بارے معلومات تے انہاں دا نمبر طلب کیتا تاں انہاں ڈٖسایا جو خورشید صاحب سکول ٹیچر ہن تے کوئٹہ(بلوچستاں) اچ پڑھیندن، تے اجٖ اوہ اتفاق نال گھر آئے  ودّن۔تھوڑی دیر پہلے میڈٖے نال انہاں دا فون تے رابطہ وی تھئے،۔ بٖس ول میں خورشید صاحب نال فون تے رابطہ کیتا، دعاء سلام دے بعد میں انہاں کوں تازہ کلام تے کوائف بھیجٖنْ دی درخواست کیتی، جڈٖاں جو انہاں اپنْیاں تازہ غزلاں فوراََ میکوں وٹس ایپ کر ڈٖتیاں ، جنہاں دی تعریف میں کیا کراں؟ خورشید صاحب دا کلام پڑھ کے تساں خود محظوظ تھیسو۔ہک گٖالھ دی وضاحت کر ڈٖیواں جو خورشید صاحب خود کوں بودوی لکھنْ تے  میکوںمنع کر ڈٖتا پتہ نہیں کیوں؟ حالانکہ انہاں دے ناں نال انہاں دے قصبے دی نسبت بٖہوں سوہنْی نسبت ہئی۔ 

### نمونہ کلام

غم ، کلہیپا ، عذاب یادیں دے

کئی مٹاوے ہا خواب یادیں دے

اجٖ دیوانہ یا محض سودائی

مل گٖئے ہن خطاب یادیں دے

قول قسماں ، قرار کئی وعدے

کیا کریجن حساب یادیں دے

بر تھیا ہاں خراب خانہ تھئے

ڈٖیکھ ڈھلدے شباب یادیں دے

نویاں نسلاں کتاب وچ پڑھسن

اساں ہوسوں نصاب یادیں دے
اشراقؔ بالاچ

اصل ناں       دادو رام

قلمی ناں       اشراقؔ بالاچ

جٖمنْ           1967ء 

تعلیم          پرائمری

پیشہ            حکمت

فون نمبر        0345 6768051

جاہ پتہ         چک نمبر P|10ٹبٖہ خان پور ضلع رحیم یار خان

### غزل
رُس گٖیا ہے دلربا میں کیا کراں

ڈٖے گٖیا ہے ڈھگٖ سزا میں کیا کراں

میں تاں اوندے نال کیتی ہے وفا

او کریندے نت جفا میں کیا کراں

پیار منگاں کر ڈٖیندا انکار ہے

میکوں آہدے سر نہ کھا میں کیا کراں

یا میکوں نت گٖول تے ملدا ہا چن

اجٖ نہیں منہ دا الا میں کیا کراں

رب کرے ہیں عید تے او من ونجٖے

روز منگدا ہاں دعاء میں کیا کراں

میں تاں ہاں اشراقؔ اوندا عمر بھر

او نہ میڈٖا تھی سگٖیا میں کیا کراں